צ'ינוק (קבוצה אתנית)

| --- | --- |

בני צ'ינוק פוגשים את משלחת לואיס וקלארק בנהר קולומביה, אוקטובר 1805. צייר צ'ארלס מריון ראסל, 1905
 אוכלוסייה
 כ-3,000
 ריכוזי אוכלוסייה עיקריים
 ארצות הברית ארצות הברית  (אורגון אורגון וושינגטון (מדינה) וושינגטון)
 שפות
 אנגלית (בעבר שפות צ'ינוקיות)
 דת
 ילידית
מיקום הטריטוריה של הצ'ינוק בתחילת המאה ה-19
צ'ינוק (באנגלית: Chinook) היא קבוצה אתנית של ילידים בארצות הברית הכוללת מספר קבוצות משנה של ילידים מחוף הפסיפיק נורת' וסט (אנ') בארצות הברית הדוברים את שפות הצ'ינוק (אנ'). מאז לפחות 4000 לפני הספירה התגוררו בני הצ'ינוק לאורך נהר הקולומביה התיכון והתחתון (בצ'יהנוק "Wimahl", כלומר "הנהר הגדול") מהערוץ של הנהר (ליד העיירה דה דלס (אנ') באורגון של ימינו) במורד הזרם (מערבה) ועד לשפך הנהר, וכן לאורך חלקים סמוכים של החופים, מכף טילאמוק (אנ') באורגון של ימינו בדרום, צפונה עד מפרץ וילאפה (אנ') בדרום-מערב וושינגטון. בשנת 1805 פגשה משלחת לואיס וקלארק את שבט צ'ינוק בנהר קולומביה התחתון.
למונח "צ'ינוק" יש גם משמעות רחבה יותר בהתייחסות לשפה ז'רגון צ'ינוק (אנ'), המבוססת בחלקה על שפות הצ'ינוק, ומכונה גם צ'ינוק וואווה (Chinuk Wawa). ישנן מספר תיאוריות לגבי מה מקור השם "צ'ינוק". יש האומרים שזו המילה Tsinúk בשפת הקבוצה האתנית של הצ'הליס (אנ') שבה כונו תושבי ואתר כפר מסוים במפרץ בייקר, שפירושה "אוכלי דגים". ייתכן שזו גם מילה שמשמעותה "לוחמים חזקים".
כמה מקבוצות המשנה של הצ'ינוק הן חלק מכמה שבטים מוכרים פדרלית: אומת יקאמה (אנ') (בעיקר וישראם (אנ')), שבטי הקונפדרציה של שמורת וורם ספרינגס (אנ') (בעיקר ואסקו), שבטי הקונפדרציה של קהילת גראנד רונד של אורגון (אנ') והאומה האינדיאנית של הצ'ינוק (Chinook Indian Nation), המורכבת מהקתלמט (Cathlamet), הקלאצופ (Clatsop), הצ'ינוק התחתון (Lower Chinook), הווהקיאקום (Wahkiakum) והווילאפה צ'ינוק (Willapa Chinooks).
האומה האינדיאנית של הצ'ינוק, המורכבת מחמשת השבטים המערביים ביותר של הצ'ינוק: הקתלמט, הקלאצופ, הצ'ינוק התחתון, הווהקיאקום והווילאפה צ'ינוק פועלת, נכון ל-2021, להשגת הכרה פדרלית. האומה האינדיאנית של הצ'ינוק זכתה בהכרה פדרלית ב-3 בינואר 2001 ממחלקת הפנים של ארצות הברית תחת הנשיא ביל קלינטון. לאחר שנבחר הנשיא ג'ורג' ווקר בוש, בחנו הממונים הפוליטיים שלו את המקרה ובפעולה חריגה ביותר, ביטלו את ההכרה.
אומת צ'ינוק ביקשה את תמיכת הקונגרס בהכרה על ידי בית המחוקקים ב-2008 באמצעות הצעת חוק שהעלה חבר הקונגרס מטעם המפלגה הדמוקרטית, שייצג את מדינת וושינגטון, בריאן ביירד (אנ'). הצעת החוק מתה בקונגרס.
השבט הבלתי מוכר פדרלית "האינדיאנים של צ'ינוק מאורגון" (Tchinouk Indians of Oregon) טוענים שמוצאם משתי נשים מבנות הצ'ינוק שנישאו לסוחרים קנדים צרפתים מחברת מפרץ הדסון לפני 1830. לא ניתן היה לקבוע מה קבוצת הצ'ינוק הספציפית שממנה היו הנשים או אם הן היו צ'ינוק תחתון או עליון. אנשים אלה, התיישבו באזור הפרריה הצרפתית (אנ') בצפון-מערב אורגון, והפכו לחלק מקהילת הצרפתים-קנדים והמסטיסים (בצרפתית: Métis) בני התערובת. אין ראיות לכך שהם קהילה אינדיאנית מובהקת בפרריה הצרפתית. האומה האינדיאנית של הצ'ינוק הכחישה שלקבוצה זו יש היסטוריה משותפת איתם או כל זיקה ארגונית. ב-16 בינואר 1986 קבעה הלשכה לענייני אינדיאנים ש"האינדיאנים של צ'ינוק מאורגון" אינם עומדים בדרישות הסף כדי שיקבלו מעמד של שבט מוכר פדרלית.
שבטי הקונפדרציה של קלאצופ-נהאלם (Clatsop-Nehalem Confederate Tribes) הבלתי מוכרים נוצרו בשנת 2000. לקלאצופ-נהאלם יש כ-130 חברים רשומים והם טוענים שמוצאם מטילאמוק (אנ') דוברי שפות צ'ינוק וסאליש (אנ'). "האומה האינדיאנית של הצ'ינוק" חולקת על כך. ועדת תביעות האינדיאנים (אנ') קבעה בתיק 234 (Docket 234) משנת 1957, שהקלאצופ-צ'ינוק הם חלק מ"האומה האינדיאנית של הצ'ינוק". ועדת תביעות האינדיאנים קבעה גם, בתיק 240 (Docket 240) מ-1962, שבני הנהאלם הם חלק מקונפדרציית השבטים האינדיאנים של סילץ (אנ').